《义士行书张炳元传后》
清代·谭廷献

班超布衣一诸生，奇功三十六人成。奇功绝域尚可立，胡乃义士歼名城。

谁与男子张应庚，宛转虎口蓐棘荆。翻城反正再三试，云作死气鼓死声。

气经百折不少挫，事败狂寇魂犹惊。是时大帅亦雄杰，艰难百战扬麾旌。

一念持重事机失，坐甲遂老十万兵。西风秦淮草不青，汉月犹照将军营。

卅年高歌洗兵马，来吊国殇胸不平。伊子悲歌向燕市，田生握手浊酒倾。

奇闻涕泪述同志，烈士骨相终徇名。辱哉降官亦男子，朽骨遗臭迷纵横。

至今王夜蒋山上，义士精气为列星。

作者简介：谭廷献，字仲修，号复堂，仁和人。同治丁卯举人，官合肥知县。有《复堂诗》。